b'\n_START_ARTICLE_\nDanmarks Nationalsocialistiske Bev\xc3\xa6gelse\n_START_SECTION_\nHistorie\n_START_PARAGRAPH_\nEfter 2. verdenskrigs afslutning fortsatte nogle f\xc3\xa5 medlemmer under det oprindelige partinavn (DNSAP) og udgav avisen F\xc3\xa6drelandet i perioden fra 1952-1972._NEWLINE_Bev\xc3\xa6gelsen blev opl\xc3\xb8st, omd\xc3\xb8bt og gendannet flere gange i perioden 1972-1991. Den nuv\xc3\xa6rende inkarnation af Danmarks Nationalsocialistiske Bev\xc3\xa6gelse blev grundlagt den 1. september 1991 af den dav\xc3\xa6rende formand, Jonni Hansen._NEWLINE_Under Jonni Hansen har bev\xc3\xa6gelsen genoptaget udgivelsen af F\xc3\xa6drelandet og har startet den nationalsocialistiske lokalradiostation Radio Oasen, som kan modtages i et omr\xc3\xa5de omkring Greve syd for K\xc3\xb8benhavn og via internettet. Radiostationen har skabt megen debat, ogs\xc3\xa5 internationalt, idet den p\xc3\xa5 grund af Danmarks liberale medielovgivning har modtaget offentlige tilskud. Radio Oasens sendetilladelse er flere gange blevet inddraget efter at have viderebragt racistiske udtalelser. Den offentlige st\xc3\xb8tte blev fjernet i maj 2004. Alligevel forts\xc3\xa6tter stationen med at sende 61 timer om ugen, baseret p\xc3\xa5 private bidrag._NEWLINE_Bev\xc3\xa6gelsen hemmeligholder sit medlemstal, men Jonni Hansen har til Ekstra Bladet udtalt, at bev\xc3\xa6gelsen har "et par hundrede" medlemmer._NEWLINE_Efter mere end 25 \xc3\xa5r som formand for DNSB valgte Jonni Hansen 19. oktober 2010 at tr\xc3\xa6kke sig. Han blev afl\xc3\xb8st som formand af Esben Kristensen. Efter formandsskiftet valgte Daniel Carlsen at g\xc3\xa5 ud af bev\xc3\xa6gelsen den 3. april 2011. Siden har Daniel Carlsen trukket mange medlemmerne med ud for at danne et nyt "moderne nationalt parti", der officielt har lagt nazismen p\xc3\xa5 hylden. Carlsen har siden dannet Danskernes Parti.\n_START_SECTION_\nKortsigtet og langsigtet politik\n_START_PARAGRAPH_\nOrganisationens form\xc3\xa5l er at opretholde en lille kerne af tilh\xc3\xa6ngere, men ikke at opn\xc3\xa5 st\xc3\xb8rre fremgang lige nu. I "Aktivist H\xc3\xa5ndbog \xe2\x80\x93 G\xc3\xb8r din pligt!" fremg\xc3\xa5r det s\xc3\xa5ledes:_NEWLINE_"Som samfundsudviklingen er nu, regner vi ikke med at vinde alle danskernes hjerter eller statsmagten indenfor de n\xc3\xa6ste ti \xc3\xa5r. Det er uhyre vigtigt at indstille sig p\xc3\xa5 dette"_NEWLINE_H\xc3\xa5ndbogen opfordrer til at undg\xc3\xa5 konfrontationer med "racefremmede". Den er samtidig en grundig konkret vejleding i diverse propagandaformer. I bogen st\xc3\xa5r anf\xc3\xb8rt, under hvilke former de enkelte former for propaganda kan v\xc3\xa6re ulovlige. Der opfordres ikke til ulovlige handlinger._NEWLINE_Det er dog fortsat Adolf Hitler og den oprindelige nazisme, der udg\xc3\xb8r grundlaget, og der anvendes billeder af Adolf Hitler, hagekors og anden nazistisk symbolik._NEWLINE_\xc3\x85nden er, hvad der kunne kaldes \xc3\xa5nden fra 1930\'erne med sprogbrug og referencer til Adolf Hitler, det \xc3\xa5ndelige udgangspunkt i nazismen og militante uniformer, som dog sj\xc3\xa6ldent b\xc3\xa6res.\n_START_SECTION_\nValg historie\n_START_PARAGRAPH_\nDNSB har tre gange opstillet til kommunalvalg i Greve Kommune, i 1997 og 2001. I 1997 fik de 0,5\xc2\xa0% af stemmerne, og i 2001 0,23\xc2\xa0% (73 stemmer). I begge tilf\xc3\xa6lde var det langt under det n\xc3\xb8dvendige antal for at opn\xc3\xa5 repr\xc3\xa6sentation i kommunalbestyrelsen._NEWLINE_Ved kommunal- og regionsvalget den 15. november 2005 fik partiet 73 stemmer i Greve (0,3\xc2\xa0%) og 603 stemmer i regionen (0,1\xc2\xa0%). Igen var det v\xc3\xa6sentligt under, hvad der kr\xc3\xa6vedes for at opn\xc3\xa5 repr\xc3\xa6sentation. DNSB opn\xc3\xa5ede dog en \xc3\xb8get opm\xc3\xa6rksomhed i medierne._NEWLINE_Ved kommunalvalget i Danmark i 2009 fik DNSB i Greve 64 stemmer og i hele regionen 574 stemmer.'